b'\n_START_ARTICLE_\nSeks verdensaldre\n_START_PARAGRAPH_\nDe seks verdensaldre er en periodisering av verdenshistorien som var utbredt i den kristne kulturkretsen i middelalderen og tidlig moderne tid, f\xc3\xb8r den gikk av bruk i l\xc3\xb8pet av opplysningstiden. Den f\xc3\xb8rste som skrev om de seks verdensaldre med autoritet, var kirkefaderen Augustin omkring 400. Skj\xc3\xa6repunktene i periodiseringen er hentet fra Bibelen._NEWLINE_Periodiseringen opererer med syv aldre med utgangspunkt i den bibelske skapelsesberetningen og ukens syv dager, hvor den syvende alder svarer til hviledagen, dvs. den evige hvilen etter dommedag. Derfor snakkes det normalt om de seks verdensaldre, da den syvende alder ikke vedr\xc3\xb8rer den skapte \xc2\xabverden\xc2\xbb i kristen forst\xc3\xa5else._NEWLINE_Oppdelingen i de seks verdensaldre ble i Danmark brukt s\xc3\xa5 sent som 1768\xe2\x80\x931772 av Ove H\xc3\xb8egh-Guldberg i hans Verdens Historie.\n_START_SECTION_\nTeorien\n_START_PARAGRAPH_\nI Augustins De catechizandis rudibus fra omkring 400 fortalte han at det er seks verdensaldre. Det var ikke f\xc3\xb8rste gang at noen nevnte de seks verdensaldre, men Augustin var den f\xc3\xb8rste som uttalte seg om dem med autoritet._NEWLINE_Teoriens opprinnelse skal finnes i 2 Pet 3,8:_NEWLINE_Dette ene m\xc3\xa5 dere ikke glemme mine kj\xc3\xa6re, at for Herren er \xc3\xa9n dag som tusen \xc3\xa5r, og tusen \xc3\xa5r som \xc3\xa9n dag._NEWLINE_Det ble tolket p\xc3\xa5 den m\xc3\xa5ten at menneskeheten skulle gjennomleve seks perioder, hver p\xc3\xa5 1000 \xc3\xa5r. Deretter ville den syvende v\xc3\xa6re evigheten p\xc3\xa5 den andre siden av dommedagen._NEWLINE_Blant kristne l\xc3\xa6rde var det generelt enighet om at det var mulig \xc3\xa5 bestemme menneskehetens alder ved \xc3\xa5 begynne med Adam og sammenfatte de bibelske opplysningene om levetider og familieforhold. Alminneligvis kom man frem til at menneskeheten n\xc3\xa5 befant seg i den sjette og siste verdensalder og den syvende var n\xc3\xa6rt forest\xc3\xa5ende._NEWLINE_F\xc3\xb8r Augustin hadde andre kristne teologer kommet frem til at den sjette verdensalder ville slutte i 500. Den romerske teologen Hippolyt (d\xc3\xb8de i 235) skrev at n\xc3\xb8yaktige studier avsl\xc3\xb8rte at Paktens arks m\xc3\xa5l lagt sammen var 5\xc2\xbd alen, noe som betydde 5 500 \xc3\xa5r. Ettersom Jesus var blitt f\xc3\xb8dt i "den sjette time", eller halvveis gjennom en dag (eller 500 \xc3\xa5r inne i en alder), og ettersom fem konged\xc3\xb8mmer (5 000 \xc3\xa5r) allerede var falt if\xc3\xb8lge Johannes\' \xc3\xa5penbaring, m\xc3\xa5tte det ha g\xc3\xa5tt 5 500 \xc3\xa5r mellom Adams skapelse og Jesu f\xc3\xb8dsel. Dermed ville dommedag komme 500 \xc3\xa5r etter Jesu\' f\xc3\xb8dsel.'